Ђуран се истакао и борбама за ослобођење Београда, октобра 1944. године, када је самоиницијативно, са својим батаљоном поред Дунава упао у непријатељску позадину и изишао на Калемегдан, где је истакао прелазну заставу Треће крајишке ударне бригаде, коју је добио у Боговађи код Ваљева, за најуспешније акције у Србији. У борбама на Сремском фронту је предводио свој батаљон у јуришима и пробијао се у непријатељску позадину. После ослобођења Товарника, 7. децембра 1944. године, тешко је рањен у јуришу.